શામળના જન્મ અને મૃત્યુનું નિશ્ચિત વર્ષ જાણવા મળતું નથી, પરંતુ તેની અનેક કૃતિઓના રચના વર્ષ જાણવા મળે છે. ‘પદ્માવતીની વાર્તા’નું રચના વર્ષ ઈ.સ.૧૭૧૮ (સં.૧૭૩૪) છે. એથી પહેલા રચાયેલી કોઈ કૃતિ મળતી નથી. એની અંતિમ કૃતિ ‘સૂડાબહોતેરી’ ઈ.સ.૧૭૬૫માં પૂરી થઈ હતી. આ બે કૃતિઓના રચના વર્ષને આધારે શામળના મોટાભાગના અભ્યાસીઓ શામળનો જીવનકાળ ઈ.સ.૧૬૯૫થી ઈ.સ.૧૭૭૦ દરમ્યાનનો ગણે છે. આમ શામળનો કવનકાળ સ્પષ્ટપણે અઢારમી સદીમાં છે. શામળનો સર્જક તરીકેનો યશ મનોરંજક લોકકથાઓ પર સવિશેષ અવલંબિત છે. શામળરચિત લોકવાર્તાઓમાં ચંદ્ર-ચંદ્રાવતી, પદ્માવતી, બરાસકસ્તૂરી, મદનમોહના અને નંદબત્રીસી સ્વતંત્ર રૂપમાં લખાયેલી કથાઓ છે.